ไฟแนนเชียลไดเจสต์
วิริยะประกันถือหุ้น SIRI
29 ต.ค. 2565

วิริยะประกันถือหุ้น SIRI
รายงานข่าวจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) แจ้งว่า ได้รับรายการการเข้าซื้อหุ้นบริษัท แสนสิริ (SIRI) ของบริษัท วิริยะประกันภัย เพิ่มอีก 2% ภายหลังการซื้อจะทำให้วิริยะประกันภัยถือหุ้นใน SIRI เพิ่มเป็น 6.6% ของสิทธิออกเสียงทั้งหมดของกิจการ 
SPCG เลิกรวมกิจการ TSF
บริษัท เอสพีซีจี (SPCG) แจ้งว่า ตามมติคณะกรรมการเมื่อวันที่ 14 พ.ค. ที่อนุมัติให้บริษัทเข้าซื้อหุ้น 100% ในบริษัท ไทยโซล่าร์ฟิวเจอร์ (TSF) โดยลงทุนผ่านบริษัท โซล่าร์เพาเวอร์รูฟ (SPR) ซึ่งเป็นบริษัทที่ SPCG ถือหุ้นอยู่ 30% บริษัทมีมติยุติการเข้าควบรวมกิจการกับบริษัท ไทยโซล่าร์ฟิวเจอร์ เพราะพบว่าบริษัท ไทยโซล่าร์ฟิวเจอร์ ยังไม่พร้อมปรับปรุงระบบบัญชีเพื่อรองรับการเป็นบริษัทในเครือของบริษัทจดทะเบียนซึ่งจะเป็นอุปสรรคต่อการจัดทำงบการเงินรวมของบริษัท
ทั้งนี้ บริษัทยังคงมุ่งเน้นการเป็นผู้นำในด้านระบบผลิตไฟฟ้าพลังงานแสงอาทิตย์บนหลังคา โดยบริษัทได้ร่วมจัดตั้งบริษัท โซล่าร์เพาเวอร์รูฟ เพื่อดำเนินธุรกิจด้านการติดตั้งระบบผลิตไฟฟ้าพลังงานแสงอาทิตย์บนหลังคาดังกล่าว ซึ่งปัจจุบันผลการดำเนินงานเป็นไปอย่างดีตามแผนงานที่วางไว้ 
อีกทั้งบริษัท เคียวเซร่า (ประเทศญี่ปุ่น) อยู่ระหว่างการพิจารณาเข้าร่วมลงทุนใน SPR เพื่อเสริมสร้างความแข็งแกร่งในบริษัทดังกล่าว 
2 บจ.เดินหน้าซื้อหุ้นคืน
นางสมฤดี ชัยมงคล ผู้ช่วยประธานเจ้าหน้าที่บริหาร บริษัท บ้านปู (BANPU) แจ้งตลาดหลักทรัพย์ว่า บริษัทได้เข้าซื้อหุ้นตามโครงการซื้อหุ้นคืนอีก 2.50 แสนหุ้น ที่ราคาหุ้นละ 232 บาท เป็นเงินรวม 58.34 ล้านบาท ส่งผลให้ปัจจุบันบริษัทได้ซื้อหุ้นคืนรวมแล้ว 11.64 ล้านหุ้น หรือ 4.28% เป็นเงินรวม 3,503.13 ล้านบาท
ทั้งนี้ คณะกรรมการบริษัทอนุมัติให้ซื้อหุ้นคืนทั้งสิ้น 13.56 ล้านหุ้น หรือ 5% ของทุนจดทะเบียนชำระแล้ว บริษัท น้ำตาลขอนแก่น (KSL) แจ้งว่า บริษัทได้เข้าซื้อหุ้นคืนจำนวน 6 แสนหุ้น ที่ราคา 12.60 บาท เป็นเงิน 7.5 ล้านบาท ซึ่งจนถึงขณะนี้ได้ซื้อหุ้นคืนไปแล้ว 8.15 ล้านหุ้น หรือ 0.5% จากที่คณะกรรมการมีมติให้ซื้อหุ้นคืนทั้งสิ้น 78.78 ล้านหุ้น หรือ 5% ของทุนจดทะเบียนชำระแล้ว
มหกรรม ‘ชวนคนไทย ใช้กองทุนรวม’ 
ตลาดหลักทรัพย์แห่งประเทศไทย (ตลท.) ร่วมกับโครงการให้เงินทำงานผ่านกองทุนรวม เชิญผู้สนใจร่วมงานมหกรรม “ชวนคนไทย ใช้กองทุนรวม” 11 ก.ค. 2556 นี้ เวลา 10.00-16.00 น. ณ อาคารตลาดหลักทรัพย์แห่งประเทศไทย
ผู้ร่วมงานจะได้รับฟังมุมมองเศรษฐกิจ ทิศทางการลงทุนและเคล็ดลับการใช้กองทุนรวมบริหารพอร์ตการลงทุน จาก 2 สัมมนาเด็ด โดยผู้บริหารและผู้จัดการกองทุนชั้นนำของวงการกองทุนรวมไทย หัวข้อ “กองทุน” มองการลงทุน ครึ่งปีหลัง และหัวข้อ “ดอกเบี้ยลด หุ้นเหวี่ยง บริหารเสี่ยงด้วยกองทุนรวม”
พร้อมกันนี้สามารถรับฟังคำปรึกษาด้านการบริหารพอร์ตลงทุนแบบตัวต่อตัวกับ 18 บลจ.ชั้นนำ พบเคล็ดลับการเลือกกองทุนเด็ด